Niels Helveg Petersen (RV), 1997-11-25:
Forslagsstillerne fremhæver selv i bemærkningerne, at spørgsmålet om udsendelse af en husstandsavis har været drøftet i Europaudvalget, og at der ikke var et flertal for udsendelse af en sådan avis.
Derfor undrer det mig en smule, at forslagsstillerne samtidig siger, de fremsætter dette forslag, for at partierne kan tage stilling, for partierne har sådan set partierne taget stilling, men nu prøver hr. Keld Albrechtsen og hr. Frank Aaen altså igen.
Derfor vil jeg sige et par ord om selve oplysningsindsatsen.
For det første: Der er jo stillet ret betydelige beløb til rådighed til oplysningsvirksomhed.
Pengene administreres af et selvstændigt og uafhængigt nævn, som har 25 mio. kr. til sin rådighed.
Disse penge stilles til rådighed ikke til tilhængere eller modstandere, men til begge grupperinger.
Sådan skal det være, det er der en tradition for hos os.
Det giver gode muligheder for både tilhængere og modstandere
for at få deres synspunkter udbredt. Forslagsstillerne klager lidt over, at regeringen udsender publikationer, der følger regeringens fortolkning af Amsterdamtraktaten.
Jamen det adskiller jo ikke behandlingen af dette lovforslag om Amsterdamtraktaten fra behandlingen af et hvilket som helst andet lovforslag.
Når regeringen fremsætter lovforslag, som regeringen ønsker at få vedtaget, så fremhæver regeringen selvfølgelig de træk ved lovforslaget, som i det hele taget gør, at man fremsætter det, de fordele, der er, og den begrundelse, der er for at fremsætte lovforslaget.
Regeringen kan selvfølgelig ikke fremlægge andre fortolkninger end sin egen.
Ud over dette så har regeringen taget skridt til en betydelig informationsvirksomhed.
Det åbne Europa blev udarbejdet kort tid efter Amsterdamtraktatens færdigforhandling, som kom i juli måned, og jeg kan oplyse, at der har været meget stor efterspørgsel efter den - 180.000 er uddelt.
Dertil kommer, at regeringen har færdiggjort et lille særtryk af lovforslaget om Amsterdamtraktaten med tilhørende bemærkninger og en teknisk gennemgang af Amsterdamtraktaten.
Denne publikation, som er blevet præsenteret i dag, vil blive fordelt på kommunekontorer og postkontorer.
Bagest i
den findes en kupon, der indebærer, at enhver borger kan indsende den her kupon og vederlagsfrit, gratis få tilsendt et eksemplar af hele traktatkomplekset, som er stort.
Der er altså alle muligheder for, at befolkningen kan søge sig den oplysning, der er relevant, og især sætte sig ind i det, som der skal siges ja eller nej til til sin tid, nemlig lovforslaget om Amsterdamtraktaten.
Endelig har regeringen jo allerede meddelt, at vi tager initiativ til udgivelsen af en række temapjecer, der omhandler særlige sider af Amsterdamtraktaten.
De to første, som handler om miljø og om åbenhed, vil være fremme inden jul.
Endelig har Udenrigsministeriet på Internettet for også at bruge det medie dels en debatside, hvor der kan diskuteres, dels en såkaldt chatside, hvor man også med mellemrum kan diskutere med mig.
Den første gang vil være den 1. december fra kl. 16 til 17. Vi forsøger også at bruge
dette nye medie i oplysningsvirksomheden for at stille så gode muligheder til rådighed for befolkningen som overhovedet muligt for at skaffe sig den relevante belysning af Amsterdamtraktaten, og hvad den indebærer.